CELEX: 52018PC0397
Language: fi
Date: 2018-06-04
Title: Ehdotus EUROOPAN PARLAMENTIN JA NEUVOSTON ASETUS EU:n tyyppihyväksyntälainsäädännön täydentämistä siltä osin kuin on kyse Yhdistyneen kuningaskunnan eroamisesta unionista

EUROOPAN KOMISSIO
            Bryssel 4.6.2018
            COM(2018) 397 final
            2018/0220(COD)
            Ehdotus
            EUROOPAN PARLAMENTIN JA NEUVOSTON ASETUS
            EU:n tyyppihyväksyntälainsäädännön täydentämistä siltä osin kuin on kyse Yhdistyneen kuningaskunnan eroamisesta unionista
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa sitä, että jollei ratifioidussa erosopimuksessa määrätä eri päivämäärästä, unionin primaarioikeuden ja johdetun oikeuden soveltaminen Yhdistyneeseen kuningaskuntaan lakkaa 30. päivästä maaliskuuta 2019, jäljempänä ’eropäivämäärä’. Tämän seurauksena Yhdistyneestä kuningaskunnasta tulee kolmas maa. 
               
               
                  Ellei mahdolliseen erosopimukseen sisällytettävistä siirtymäjärjestelyistä muuta johdu, eräiden tuotteiden tyyppihyväksyntää sääntelevää EU:n lainsäädäntökehystä ei eropäivämäärästä lähtien enää sovelleta Yhdistyneeseen kuningaskuntaan. Tämä koskee erityisesti seuraavia:
               
            
            
               ·moottoriajoneuvojen ja niiden perävaunujen tyyppihyväksyntiä koskeva direktiivi 2007/46/EY (korvataan asetuksella, jota aletaan soveltaa 1. syyskuuta 2020) 
            
            
               ·kaksi- ja kolmipyöräisten ajoneuvojen ja nelipyörien tyyppihyväksyntää koskeva asetus (EU) N:o 168/2013
            
            
               ·maa- ja metsätaloudessa käytettävien ajoneuvojen  tyyppihyväksyntää koskeva asetus (EU) N:o 167/2013 ja 
            
            
               ·liikkuviin työkoneisiin tarkoitettujen moottorien tyyppihyväksyntää koskeva asetus (EU) 2016/1628. 
            
            
               
                  Tämä tarkoittaa myös sitä, että Yhdistyneen kuningaskunnan tyyppihyväksyntäviranomainen ei enää ole EU:n tyyppihyväksyntäviranomainen eikä enää pysty toimimaan sille EU:n lainsäädännön mukaisesti kuuluvien valtuuksien ja velvoitteiden mukaisesti. Valmistajat, joille on aiemmin myönnetty hyväksyntiä Yhdistyneessä kuningaskunnassa, joutuvat näin ollen hankkimaan uudet hyväksynnät EU27:n tyyppihyväksyntäviranomaisilta myös jo tuotannossa oleville tuotteille, jotta voidaan varmistaa, että niiden osalta noudatetaan edelleen EU:n lainsäädäntöä ja pääsy unionin markkinoille säilyy.
               
               
                  Näitä tuotteita koskevassa lainsäädännössä asetetaan menettelyllisiä vaatimuksia, joilla yhdenmukaistetaan tyyppihyväksyntien myöntäminen eri puolilla EU:ta, mutta valmistajien on eräiden suojalausekkeiden johdosta vaikea toteuttaa tarvittavat toimenpiteet, joilla varmistetaan säännösten noudattaminen ja toiminnan jatkuvuus sen jälkeen, kun EU:n säännöstöä ei enää sovelleta Yhdistyneeseen kuningaskuntaan.
               
               
                  EU:n tyyppihyväksyntäjärjestelmässä annetaan valmistajille esimerkiksi mahdollisuus valita vapaasti se tyyppihyväksyntäviranomainen, jolle ne toimittavat tyyppihyväksyntähakemuksensa. Tätä viranomaista ei kuitenkaan voida vaihtaa hyväksynnän myöntämisen jälkeen, eikä viranomainen voi muuttaa toisen viranomaisen myöntämää hyväksyntää. Tyyppihyväksyntälainsäädännössä edellytetään lisäksi, että tyyppihyväksyntäviranomainen voi hyväksyä testausselosteita vain sellaisilta tutkimuslaitoksilta, jotka sen jäsenvaltio on aiemmin nimennyt ja ilmoittanut komissiolle. Tyyppihyväksyntäjärjestelmään kuuluu lisäksi perusperiaatteena, että tuote voidaan hyväksyä vain sellaisten vaatimusten mukaisesti, joita hyväksynnän myöntämishetkellä sovelletaan uusiin tyyppeihin (eikä siis uusiin ajoneuvoihin). Kun Yhdistyneen kuningaskunnan tyyppihyväksyntäviranomainen ei enää ole EU:n tyyppihyväksyntäviranomainen, se ei enää voi varmistaa tuotannon vaatimustenmukaisuutta ja jo liikkeeseen laskettujen tuotteiden käytönaikaista vaatimustenmukaisuutta. Lisäksi sellaisen tuotteen, joka ei ole turvallisuus- tai ympäristövaatimusten mukainen, takaisinvetoon tarvitaan vastaava tyyppihyväksyntäviranomainen.
               
               
                  Nämä kysymykset aiheuttavat merkittävää oikeudellista epävarmuutta valmistajille, joilla on Yhdistyneen kuningaskunnan myöntämä tyyppihyväksyntä. Tällä ehdotuksella pyritään ratkaisemaan nämä kysymykset muuttamalla nykyisiä sääntöjä tilapäisesti ja erittäin kohdennetusti, jotta asianomaiset valmistajat voivat hankkia uudet EU27-tyyppihyväksynnät, joilla korvataan niiden tuotteille myönnetyt Yhdistyneen kuningaskunnan tyyppihyväksynnät. Ehdotuksessa 
               
            
            
               ·annetaan asianomaisille valmistajille nimenomaisesti mahdollisuus hakea EU27-maan tyyppihyväksyntäviranomaiselta uusia hyväksyntiä olemassa oleville tyypeille
            
            
               ·säädetään, että Yhdistyneen kuningaskunnan tyyppihyväksyntien perustana olevia testejä ei tarvitse toistaa sen vuoksi, että EU27-maan tyyppihyväksyntäviranomainen ei ole aiemmin nimennyt ja ilmoittanut kyseistä tutkimuslaitosta
            
            
               ·säädetään, että tällaisia hyväksyntiä voidaan myöntää, jos uusia ajoneuvoja, järjestelmiä, komponentteja ja erillisiä teknisiä yksiköitä koskevat vaatimukset täyttyvät uusia tyyppejä koskevien vaatimusten asemesta
            
            
               ·ehdotetaan järjestelyä, jolla helpotetaan uusien tyyppihyväksyntäviranomaisten löytämistä markkinoilla jo ennen eroa olleille tuotteille, jotta vältettäisiin se, että mikään viranomainen ei olisi vastuussa käytönaikaisen vaatimustenmukaisuuden tarkastuksista tai mahdollisen takaisinvedon järjestämisestä. 
            
            
               
                  Ehdotetuilla säännöksillä ei lievennetä ajoneuvojen, järjestelmien, komponenttien tai erillisten teknisten yksiköiden turvallisuutta tai ympäristöominaisuuksia koskevia vaatimuksia. Ehdotuksella ei anneta valmistajille, joilla on Yhdistyneen kuningaskunnan myöntämä tyyppihyväksyntä, suotuisampaa kohtelua kuin valmistajille, joilla on EU27-maan myöntämä tyyppihyväksyntä. Kyse on ainoastaan siitä, että valmistajat voivat jatkaa tuotteidensa valmistamista sovellettavien lakisääteisten vaatimusten mukaisesti joutumatta keskeyttämään tuotantoaan, mikä olisi aiheuttanut merkittäviä sosiaalisia ja taloudellisia vaikutuksia. Ehdotuksen myötä valmistajien on helpompi noudattaa EU:n oikeutta, joten sillä varmistetaan myös kuluttajien ja kansalaisten suojelu.
               
            
            
               •Yhdenmukaisuus muiden alaa koskevien politiikkojen säännösten kanssa
            
         
         
            
               
                  Ehdotus on erityissäädös (lex specialis) suhteessa sen soveltamisalaan kuuluviin neljään säädökseen vain siltä osin kuin se poikkeaa niistä; kyseisten säädösten yleisiä säännöksiä sovelletaan muutoin edelleen. Ehdotus on näin ollen täysin yhdenmukainen voimassa olevan lainsäädännön kanssa. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus vastaa kaikilta osin neuvoston valtuutusta neuvotella Yhdistyneen kuningaskunnan kanssa sen eroamisesta unionista.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Tämän ehdotuksen oikeusperusta on Euroopan unionin toiminnasta tehdyn sopimuksen 114 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotetulla säädöksellä on tarkoitus täydentää neljää unionin säädöstä ja muuttaa niiden sisältöä, mikä voidaan saavuttaa vain unionin tason toimilla, ei jäsenvaltioiden toimilla.
               
            
            
               •Suhteellisuusperiaate
            
            
               
                  Ehdotuksen katsotaan olevan oikeasuhteinen, koska sillä tehdään tarvittavat muutokset lainsäädäntöön eikä ylitetä sitä, mikä on tarpeen sen tavoitteiden saavuttamiseksi eli että valmistajat, joilla on Yhdistyneen kuningaskunnan myöntämä tyyppihyväksyntä, voivat noudattaa tyyppihyväksyntälainsäädäntöä. Sillä luodaan tarvittavat oikeudelliset edellytykset sille, että valmistajilla on edelleen mahdollisimman pitkälti tasapuoliset toimintaedellytykset. 
               
            
            
               •Toimintatavan valinta
            
            
               
                  Koska säädöksessä määritellään säännöt, joita sovelletaan hyvin erityiseen ja kertaluonteiseen tilanteeseen, sillä ei poikkeuksellisesti muuteta asianomaisia säädöksiä, vaan sitä sovelletaan itsenäisenä säädöksenä määräajan. Koska asianomaisista säädöksistä kolme on asetuksia ja yksi direktiivi (joka korvataan asetuksella 1. syyskuuta 2020 alkaen), asetus vaikuttaa olevan ainoa asianmukainen säädös, jonka nojalla jäsenvaltiot voivat poiketa muutoin sovellettavista asiaa koskevista yleisistä säännöistä. Asetus on myös asian kiireellisyyden vuoksi soveltuvin vaihtoehto.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               Ei sovelleta.
            
            
               •Sidosryhmien kuuleminen
            
            
               
                  Yhdistyneen kuningaskunnan EU-eron aiheuttamia tyyppihyväksyntää koskevia ongelmia nostettiin esiin ja käsiteltiin useissa jäsenvaltioiden kanssa järjestetyissä kokouksissa. Myös valmistajat ja niitä edustavat järjestöt toivat ongelmia komission tietoon.
               
               
                  Sidosryhmillä oli mahdollisuus antaa aloitteesta palautetta Euroopan komission paremman sääntelyn portaalissa (”Kerro mielipiteesi”). 
               
               
                  Palautteenantomahdollisuus oli auki 26. huhtikuuta 2018 – 10. toukokuuta 2018, jolloin saatiin kommentteja 15 sidosryhmältä: yhdeksältä Euroopan tason sidosryhmäjärjestöltä, kolmelta Yhdistyneen kuningaskunnan järjestöltä, kahdelta valmistajalta ja yhdeltä kansalaiselta. Aikomus lisätä oikeusvarmuutta sai yleisen hyväksynnän. Useissa kommenteissa käsiteltiin laaja-alaisia kysymyksiä, jotka koskevat kaikentyyppisiä tavaroita, käynnissä olevia erosopimusneuvotteluja sekä unionin ja Yhdistyneen kuningaskunnan tulevaa suhdetta. Palaute on soveltuvin osin otettu huomioon ehdotusta laadittaessa. 
               
            
            
               •Asiantuntijatiedon keruu ja käyttö
            
         
         
            
               
                  Valmistajien ja jäsenvaltioiden suullisesta ja kirjallisesta palautteesta ks. edellä.
               
               
                  Tyyppihyväksyntälainsäädännöstä tehtiin oikeudellinen analyysi, jota käytettiin perustana kahdessa sidosryhmille osoitetussa ohjepaketissa: 
                  
                     Guidance to stakeholders on impact on type-approval of motor vehicles (ohjeita sidosryhmille moottoriajoneuvojen tyyppihyväksyntään kohdistuvista vaikutuksista,
                  
                   8. helmikuuta 2018) ja 
                  
                     Guidance to stakeholders on impact on type-approval of certain vehicles and engines
                  
                   (ohjeita sidosryhmille tiettyjen ajoneuvojen ja moottorien tyyppihyväksyntään kohdistuvista vaikutuksista, 28. maaliskuuta 2018).
               
            
            
               •Vaikutustenarviointi
            
            
               Ei sovelleta.
            
            
               •Perusoikeudet
            
            
               
                  Ehdotuksella ei ole vaikutuksia perusoikeuksien suojeluun.
               
            
            
               4.TALOUSARVIOVAIKUTUKSET
            
            
               Ei sovelleta.
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               Ei sovelleta.
            
            
               2018/0220 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               EU:n tyyppihyväksyntälainsäädännön täydentämistä siltä osin kuin on kyse Yhdistyneen kuningaskunnan eroamisesta unionista
               
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
         
         
            
               ottavat huomioon Euroopan talous- ja sosiaalikomitean lausunnon,
            
            
               noudattavat tavallista lainsäätämisjärjestystä
            
            
               sekä katsovat seuraavaa:
            
            
               (1)Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa sitä, että jollei ratifioidussa erosopimuksessa määrätä tai Eurooppa-neuvosto yhteisymmärryksessä Yhdistyneen kuningaskunnan kanssa sovi eri päivämäärästä, unionin oikeuden soveltaminen Yhdistyneeseen kuningaskuntaan lakkaa 30 päivästä maaliskuuta 2019. Tämän seurauksena Yhdistyneestä kuningaskunnasta tulee kolmas maa.
            
            
               (2)Euroopan parlamentin ja neuvoston direktiivillä 2007/46/EY,
                  1
                Euroopan parlamentin ja neuvoston asetuksella (EU) N:o 167/2013,
                  2
                Euroopan parlamentin ja neuvoston asetuksella (EU) N:o 168/2013
                  3
                ja Euroopan parlamentin ja neuvoston asetuksella (EU) 2016/1628
                  4
                luotiin tyyppihyväksyntää koskevat kattavat EU:n lainsäädäntöpuitteet.
            
            
               (3)Näissä säädöksissä annetaan valmistajille vapaus valita viranomainen, jolta ne hakevat tyyppihyväksyntää, jonka nojalla ne voivat saattaa tuotteita markkinoille kaikissa jäsenvaltioissa.
            
            
               (4)Ellei asiasta ole annettu erityisiä säännöksiä, Yhdistyneen kuningaskunnan eroamisella unionista olisi se vaikutus, että Yhdistyneen kuningaskunnan tyyppihyväksyntäviranomaisen aiemmin myöntämät tyyppihyväksynnät eivät enää takaisi pääsyä unionin markkinoille. Tällaisia hyväksyntiä on myös valmistajilla, jotka ovat sijoittautuneet muihin jäsenvaltioihin kuin Yhdistyneeseen kuningaskuntaan. Vaikka Yhdistyneen kuningaskunnan tyyppihyväksymiä ajoneuvoja, järjestelmiä, komponentteja ja erillisiä teknisiä yksiköitä voidaan saattaa unionin markkinoille siihen asti, kun unionin oikeutta ei enää sovelleta Yhdistyneeseen kuningaskuntaan ja Yhdistyneessä kuningaskunnassa, on tarpeen vahvistaa erityisiä säännöksiä, joilla helpotetaan kyseisten tuotteiden saattamista unionin markkinoille soveltamisen päättymisen jälkeen.
            
            
               (5)Unionin lainsäädännössä ei tällä hetkellä säädetä mahdollisuudesta hyväksyä uudelleen tyyppejä, jotka on jo hyväksytty muualla unionissa. Valmistajien olisi kuitenkin voitava jatkaa aiemmin Yhdistyneen kuningaskunnan myöntämiin tyyppihyväksyntiin perustuvien ajoneuvojen, järjestelmien, komponenttien ja erillisten teknisten yksiköiden tuotantoa ja saattamista unionin markkinoille. Sen vuoksi on tarpeen sallia valmistajien hankkia uudet hyväksynnät unionin muiden jäsenvaltioiden kuin Yhdistyneen kuningaskunnan viranomaisilta. 
            
            
               (6)Tässä asetuksessa olisi lisäksi varmistettava, että valmistajat voivat jatkossakin mahdollisimman vapaasti valita uuden hyväksyntäviranomaisen. Valmistajan tekemän valinnan ei pitäisi etenkään riippua Yhdistyneen kuningaskunnan tyyppihyväksyntäviranomaisen suostumuksesta eikä mahdollisista Yhdistyneen kuningaskunnan tyyppihyväksyntäviranomaisen ja uuden tyyppihyväksyntäviranomaisen keskinäisistä järjestelyistä.
            
            
               (7)Jotta voidaan tarjota tarvittava oikeusvarmuus kaikille asianomaisille sidosryhmille ja huolehtia valmistajien tasapuolisista toimintaedellytyksistä, on tarpeen vahvistaa avoimella tavalla yhtäläiset edellytykset, joita sovelletaan kaikissa jäsenvaltioissa. 
            
            
               (8)Jotta ajoneuvojen, järjestelmien, komponenttien ja erillisten teknisten yksiköiden tuotantoa ja markkinoille saattamista voitaisiin jatkaa, olisi niiden vaatimusten, jotka tällaisten tyyppien on täytettävä hyväksynnän saamiseksi unionin jonkin muun jäsenvaltion kuin Yhdistyneen kuningaskunnan viranomaiselta, oltava ne vaatimukset, joita sovelletaan uusien ajoneuvojen, järjestelmien, komponenttien ja erillisten teknisten yksiköiden saattamiseen markkinoille, eikä ne vaatimukset, joita sovelletaan uusiin tyyppeihin.
            
            
               (9)Uusia ajoneuvoja, järjestelmiä, komponentteja ja erillisiä teknisiä yksiköitä koskevia vaatimuksia sovelletaan vastaavasti valmistajiin, joilla on jonkin muun jäsenvaltion kuin Yhdistyneen kuningaskunnan myöntämä tyyppihyväksyntä. Asettamalla samat vaatimukset tämän asetuksen mukaiselle tyyppien hyväksynnälle ja uusien ajoneuvojen, järjestelmien, komponenttien ja erillisten teknisten yksiköiden markkinoille saattamiselle pyritään näin varmistamaan tasapuolinen kohtelu sekä niille valmistajille, joihin Yhdistyneen kuningaskunnan ero vaikuttaa, että niille, joilla on jonkin muun jäsenvaltion kuin Yhdistyneen kuningaskunnan myöntämä tyyppihyväksyntä.
            
            
               (10)Minkään tässä asetuksessa ei pitäisi estää ajoneuvon valmistajaa hakemasta vapaaehtoisesti unionin hyväksyntää aiemmin Yhdistyneessä kuningaskunnassa hyväksytylle ajoneuvotyypille tiettyjen sellaisten vaatimusten mukaisesti, joita sovelletaan uusiin järjestelmien, komponenttien tai erillisten teknisten yksiköiden tyyppeihin, jos ajoneuvon tyyppi säilyy muutoin samanlaisena kuin Yhdistyneessä kuningaskunnassa hyväksytty tyyppi. 
            
            
               (11)Täysin uusille ajoneuvojen, järjestelmien, komponenttien tai erillisten teknisten yksiköiden tyypeille haettavien hyväksyntien ei pitäisi kuulua tämän asetuksen soveltamisalaan. 
            
            
               (12)Tämän asetuksen perusteella myönnettävien tyyppihyväksyntien perustana olisi voitava käyttää testausselosteita, jotka on jo esitetty hyväksynnän saamiseksi Yhdistyneessä kuningaskunnassa, kunhan näiden testausselosteiden perustana olevat vaatimukset eivät ole muuttuneet. Jotta tällaisia Yhdistyneen kuningaskunnan ilmoittaman tutkimuslaitoksen antamia testausselosteita voitaisiin edelleen käyttää, tässä asetuksessa olisi säädettävä poikkeuksesta, joka koskee vaatimusta, jonka mukaan tutkimuslaitoksen on oltava tyyppihyväksynnän myöntävän viranomaisen nimeämä ja ilmoitettu komissiolle.  Jotta voitaisiin kattaa myös aika sen jälkeen, kun unionin oikeuden soveltaminen Yhdistyneeseen kuningaskuntaan ja Yhdistyneessä kuningaskunnassa on päättynyt, tässä asetuksessa olisi säädettävä myös poikkeuksesta, joka koskee niitä erityisiä vaatimuksia, joita sovelletaan kolmansien maiden tutkimuslaitosten nimeämiseen ja ilmoittamiseen. 
            
            
               (13)Koska tyyppihyväksyntäviranomaisilla on täysi vastuu myöntämistään uusista hyväksynnistä, niiden olisi myös voitava harkintansa mukaan vaatia uusien testien suorittamista tarpeelliseksi katsomiensa hyväksynnän elementtien osalta.
            
            
               (14)Jollei tässä säädöksessä muutoin säädetä, EU-tyyppihyväksyntää koskevia yleisiä sääntöjä olisi sovellettava edelleen.
            
            
               (15)On syytä ottaa huomioon, että tyyppihyväksyntäviranomaisille osoitettu tehtävä ei pääty ajoneuvon, järjestelmän, komponentin tai erillisen teknisen yksikön tuotantoon tai saattamiseen markkinoille vaan että se jatkuu useiden vuosien ajan siitä, kun nämä tuotteet on saatettu markkinoille. Tämä koskee erityisesti direktiivin 2007/46/EY soveltamisalaan kuuluvien ajoneuvojen käytönaikaista vaatimustenmukaisuutta koskevia ja korjaamiseen ja huoltamiseen tarvittaviin tietoihin liittyviä velvoitteita sekä direktiivin 2007/46/EY, asetuksen (EU) N:o 167/2013, asetuksen (EU) N:o 168/2013 tai asetuksen (EU) 2016/1628 soveltamisalaan kuuluvien ajoneuvojen, järjestelmien, komponenttien ja erillisten teknisten yksiköiden mahdollista takaisinvetoa. Jotta voidaan varmistaa, että olemassa on asiasta vastaava tyyppihyväksyntäviranomainen, on sen vuoksi tarpeen, että tähän asetukseen perustuvan tyyppihyväksynnän myöntävä viranomainen ottaa huolehtiakseen näistä velvoitteista myös sellaisten ajoneuvojen, järjestelmien, komponenttien ja erillisten teknisten yksiköiden osalta, jotka perustuvat samaan tyyppiin ja jotka on jo saatettu unionissa markkinoille Yhdistyneessä kuningaskunnassa myönnetyn tyyppihyväksynnän perusteella. 
            
            
               (16)Samoista syistä on lisäksi tarpeen, että unionin tyyppihyväksyntäviranomainen ottaa huolehtiakseen tietyistä velvoitteista, jotka koskevat sellaisia ajoneuvoja, järjestelmiä, komponentteja ja erillisiä teknisiä yksiköitä, jotka on saatettu unionissa markkinoille sellaisten Yhdistyneen kuningaskunnan myöntämien tyyppihyväksyntien perusteella, joiden voimassaolo on direktiivin 2007/46/EY 17 artiklan, asetuksen (EU) N:o 167/2013 32 artiklan, asetuksen (EU) N:o 168/2013 37 artiklan tai asetuksen (EU) 2016/1628 30 artiklan mukaisesti päättynyt, tai joille ei haeta tähän asetukseen perustuvaa tyyppihyväksyntää. Jotta voidaan varmistaa, että olemassa on asiasta vastaava tyyppihyväksyntäviranomaisen, olisi edellytettävä, että valmistajat pyytävät sitä viranomaista, joka hyväksyy aiemmin Yhdistyneessä kuningaskunnassa hyväksyttyjä tyyppejä, ottamaan huolehtiakseen takaisinvetoihin, korjaamiseen ja huoltamiseen tarvittaviin tietoihin ja käytönaikaisen vaatimustenmukaisuuden tarkastuksiin liittyvistä velvoitteista siltä osin kuin on kyse muihin tyyppeihin perustuvista ja jo unionin markkinoille saatetuista kyseisten valmistajien ajoneuvoista, järjestelmistä, komponenteista ja erillisistä teknisistä yksiköistä. Jotta voitaisiin rajoittaa unionin tyyppihyväksyntäviranomaisen huolehtiakseen ottamien velvoitteiden laajuutta, näiden velvoitteiden olisi koskettava ainoastaan tuotteita, jotka perustuvat 1 päivän tammikuuta 2008 jälkeen myönnettyihin Yhdistyneen kuningaskunnan tyyppihyväksyntiin. 
            
            
               (17)Jäsenvaltiot eivät voi riittävällä tavalla saavuttaa tämän asetuksen tavoitetta eli direktiivin 2007/46/EY, asetuksen (EU) N:o 167/2013, asetuksen (EU) N:o 168/2013 ja asetuksen (EU) 2016/1628 täydentämistä erityisillä säännöillä, jotka liittyvät Yhdistyneen kuningaskunnan eroamiseen unionista, vaan ne voidaan niiden laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämä tavoitteen saavuttamiseksi. 
            
         
         
            
               (18)Jotta valmistajat voivat toteuttaa tarvittavat toimenpiteet valmistautuakseen viipymättä Yhdistyneen kuningaskunnan eroon tyyppihyväksyntälainsäädännön osalta, tämän asetuksen olisi tultava voimaan kolmantena päivänä sen jälkeen, kun se on julkaistu,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
               Kohde
            
            
               Tällä asetuksella täydennetään direktiiviä 2007/46/EY, asetusta (EU) N:o 167/2013, asetusta (EU) N:o 168/2013 ja asetusta (EU) 2016/1628 vahvistamalla erityiset säännökset, jotka koskevat sellaisten ajoneuvojen, järjestelmien, komponenttien ja erillisten teknisten yksiköiden EU-tyyppihyväksyntää ja markkinoille saattamista, jotka Yhdistyneen kuningaskunnan hyväksyntäviranomainen, jäljempänä ’Yhdistyneen kuningaskunnan tyyppihyväksyntäviranomainen’, on tyyppihyväksynyt ennen sitä päivää, jona unionin oikeuden soveltaminen Yhdistyneeseen kuningaskuntaan ja Yhdistyneessä kuningaskunnassa lakkaa.
            
            
               2 artikla
               Soveltamisala
            
            
               1. Tätä asetusta sovelletaan direktiivin 2007/46/EY, asetuksen (EU) N:o 167/2013, asetuksen (EU) N:o 168/2013 tai asetuksen (EU) 2016/1628 soveltamisalaan kuuluviin ajoneuvoihin, järjestelmiin, komponentteihin ja erillisiin teknisiin yksiköihin ja niiden tyyppeihin, jotka Yhdistyneen kuningaskunnan tyyppihyväksyntäviranomainen on hyväksynyt kyseisten säädösten tai jonkin direktiivin 2007/46/EY liitteessä IV luetellun säädöksen tai jonkin näillä säädöksillä kumotun säädöksen perusteella. 
            
            
            
               2. Viittausten tässä asetuksessa tarkoitettuihin erillisiin teknisiin yksiköihin katsotaan kattavan viittaukset asetuksessa (EU) 2016/1628 tarkoitettuihin moottoreihin.
            
            
               3 artikla
            
            
               Määritelmät
            
            
               Tässä asetuksessa tarkoitetaan
            
            
               1)’unionin tyyppihyväksyntäviranomaisella’ muun jäsenvaltion kuin Yhdistyneen kuningaskunnan tyyppihyväksyntäviranomaista; 
            
            
               2)’Yhdistyneen kuningaskunnan tyyppihyväksynnällä’ tarkoitetaan Yhdistyneen kuningaskunnan tyyppihyväksyntäviranomaisen myöntämää EU- tai EY-tyyppihyväksyntää;
            
            
               3)’unionin tyyppihyväksynnällä’ tarkoitetaan unionin tyyppihyväksyntäviranomaisen tämän asetuksen mukaisesti myöntämää EU-tyyppihyväksyntää.
            
            
               4 artikla
            
            
               Unionin tyyppihyväksynnän hakeminen 
            
            
                
            
            
               1. Poiketen siitä, mitä direktiivin 2007/46/EY 6 artiklan 6 kohdassa, asetuksen (EU) N:o 167/2013 21 artiklan 2 kohdassa, asetuksen (EU) N:o 168/2013 26 artiklan 2 kohdassa ja asetuksen (EU) 2016/1628 20 artiklan 1 kohdassa säädetään, valmistaja, jolla on Yhdistyneen kuningaskunnan tyyppihyväksyntä, jonka voimassaolo ei ole direktiivin 2007/46/EY 17 artiklan, asetuksen (EU) N:o 167/2013 32 artiklan, asetuksen (EU) N:o 168/2013 37 artiklan tai asetuksen (EU) 2016/1628 30 artiklan mukaisesti päättynyt, voi ennen sitä päivää, jona unionin lainsäädännön soveltaminen Yhdistyneissä kuningaskunnassa ja Yhdistyneeseen kuningaskuntaan lakkaa, hakea unionin tyyppihyväksyntäviranomaiselta samalle tyypille unionin hyväksyntää. 
            
            
               2. Jotta tyyppi voidaan hyväksyä, sen on täytettävä vähintään ne uusien ajoneuvojen, järjestelmien, komponenttien tai erillisten teknisten yksiköiden markkinoille saattamista, rekisteröintiä tai käyttöönottoa koskevat vaatimukset, joita sovelletaan unionin tyyppihyväksynnän tullessa voimaan.  
            
            
               3. Kun valmistaja jättää hakemuksen 1 kohdan mukaisesti, sille syntyy velvollisuus maksaa kohtuulliset maksut kustannuksista, joita syntyy unionin tyyppihyväksyntään liittyvien unionin tyyppihyväksyntäviranomaisen valtuuksien käyttämisestä ja velvoitteiden täyttämisestä.
            
         
         
            
               5 artikla
            
            
               Unionin tyyppihyväksynnän myöntämisen edellytykset ja vaikutukset
            
            
               1. Poiketen siitä, mitä direktiivin 2007/46/EY 8 artiklan 2 kohdassa, 9 artiklan 1 kohdan a alakohdassa ja 10 artiklan 1 ja 2 kohdassa, asetuksen (EU) N:o 167/2013 6 artiklan 2 kohdassa, asetuksen (EU) N:o 168/2013 7 artiklan 2 kohdassa ja 18 artiklassa ja asetuksen (EU) 2016/1628 6 artiklan 2 kohdassa säädetään, unionin tyyppihyväksyntäviranomainen, joka on vastaanottanut tämän asetuksen 4 artiklan mukaisen hakemuksen, voi myöntää unionin tyyppihyväksynnän ajoneuvolle, järjestelmälle, komponentille tai erilliselle tekniselle yksikölle, jos kyseinen tyyppi hyväksynnän voimaantulohetkellä täyttää vähintään kaikki ne vaatimukset, joita sovelletaan uusien ajoneuvojen, järjestelmien, komponenttien tai erillisten teknisten yksiköiden saattamiseen markkinoille, rekisteröintiin tai käyttöönottoon.  
            
            
               2. Ellei sovelleta uusia vaatimuksia ja rajoittamatta 3 kohdan soveltamista, unionin tyyppihyväksyntä voidaan myöntää samojen testausselosteiden perusteella kuin ne, joita oli aiemmin käytetty Yhdistyneen kuningaskunnan tyyppihyväksynnän myöntämisessä sovellettavien säännösten mukaisesti, riippumatta siitä, onko unionin tyyppihyväksynnän myöntävä jäsenvaltio nimennyt ja ilmoittanut testausselosteen antaneen tutkimuslaitoksen direktiivin 2007/46/EY, asetuksen (EU) N:o 167/2013, asetuksen (EU) N:o 168/2013 tai asetuksen (EU) 2016/1628 mukaisesti, myös sen jälkeen, kun unionin oikeuden soveltaminen Yhdistyneeseen kuningaskuntaan ja Yhdistyneessä kuningaskunnassa on lakannut. 
            
            
               3. Ennen kuin unionin tyyppihyväksyntäviranomainen myöntää unionin tyyppihyväksynnän, se voi vaatia tiettyjen testien toistamista. Tällöin testin suorittajana on oltava tutkimuslaitos, jonka unionin tyyppihyväksyntäviranomaisen jäsenvaltio on nimennyt ja ilmoittanut direktiivin 2007/46/EY, asetuksen (EU) N:o 167/2013, asetuksen (EU) N:o 168/2013 tai asetuksen (EU) 2016/1628 mukaisesti. 
            
            
               4. Edellä olevan 1 kohdan mukaisesti hyväksytylle tyypille annetaan EU-tyyppihyväksyntätodistus, joka varustetaan numerolla, joka koostuu sen jäsenvaltion tunnusnumerosta, jonka tyyppihyväksyntäviranomainen myönsi unionin tyyppihyväksynnän, ja 2 artiklan 1 kohdassa tarkoitetun sovellettavan säädöksen numerosta. Siihen on sisällytettävä myös sen viimeisimmän muutossäädöksen numero, joka sisältää tyyppihyväksyntävaatimuksia, joiden mukaisesti unionin tyyppihyväksyntä myönnetään. Ajoneuvojen tyyppihyväksyntätodistukseen ja vaatimustenmukaisuustodistukseen on merkittävä kohtaan ”Huomautuksia” maininta ”Tyyppihyväksytty aiemmin hyväksynnällä” ja viittaus Yhdistyneen kuningaskunnan tyyppihyväksynnän perusteella annetun tyyppihyväksyntätodistuksen numeroon. Järjestelmien, komponenttien tai erillisten teknisten yksiköiden tyyppihyväksyntätodistuksessa on oltava maininta ”Tyyppihyväksytty ja merkitty aiemmin seuraavasti” ja viittaus Yhdistyneen kuningaskunnan tyyppihyväksynnän perusteella annettuun merkintään.
            
            
               5. Unionin tyyppihyväksyntä tulee voimaan sen myöntämispäivänä tai hyväksynnässä vahvistettuna myöhempänä päivänä. Yhdistyneen kuningaskunnan tyyppihyväksynnän voimassaolo päättyy viimeistään sinä päivänä, jona unionin tyyppihyväksyntä tulee voimaan.
            
            
               6. Unionin tyyppihyväksyntää pidetään EY- tai EU-tyyppihyväksyntänä, sellaisena kuin sitä tarkoitetaan direktiivissä 2007/46/EY tai jossakin sen liitteessä IV luetellussa säädöksessä, asetuksessa (EU) N:o 167/2013, asetuksessa (EU) N:o 168/2013 tai asetuksessa (EU) 2016/1628. Kaikkia näiden säädösten säännöksiä, joiden osalta tässä asetuksessa ei säädetä poikkeuksesta, sovelletaan edelleen. Unionin tyyppihyväksyntäviranomaisen on otettava täysi vastuu unionin tyyppihyväksynnästä johtuvista velvoitteista. 
            
            
               Unionin tyyppihyväksyntäviranomaisen on lisäksi unionin tyyppihyväksynnän voimaantulopäivästä käytettävä kaikkia Yhdistyneen kuningaskunnan tyyppihyväksyntäviranomaisen valtuuksia ja täytettävä kaikki tämän velvollisuudet kaikkien sellaisten ajoneuvojen, järjestelmien, komponenttien tai erillisten teknisten yksiköiden osalta, joiden tuotanto perustuu Yhdistyneen kuningaskunnan tyyppihyväksyntään ja jotka on jo saatettu markkinoille, rekisteröity tai otettu käyttöön unionissa. Tämä ei koske vastuuta Yhdistyneen kuningaskunnan tyyppihyväksyntäviranomaisen teoista tai laiminlyönneistä.
            
            
               6 artikla
            
            
               Unionin tyyppihyväksyntäviranomainen, joka vastaa ajoneuvoista, järjestelmistä, komponenteista tai erillisistä teknisistä yksiköistä, joiden tyyppiä ei ole hyväksytty tämän asetuksen perusteella 
            
            
               1. Kun valmistaja hakee tyyppihyväksyntää 4 artiklan mukaisesti, sen on pyydettävä asianomaista unionin tyyppihyväksyntäviranomaista ottamaan huolehtiakseen Yhdistyneen kuningaskunnan tyyppihyväksyntäviranomaisen velvoitteista, jotka koskevat ajoneuvoja, järjestelmiä, komponentteja tai erillisiä teknisiä yksiköitä, jotka on saatettu markkinoille, rekisteröity tai otettu käyttöön unionissa sellaisten Yhdistyneen kuningaskunnan tyyppihyväksyntien perusteella, joiden voimassaolo on direktiivin 2007/46/EY 17 artiklan, asetuksen (EU) N:o 167/2013 32 artiklan, asetuksen (EU) N:o 168/2013 37 artiklan tai asetuksen (EU) 2016/1628 30 artiklan mukaisesti päättynyt, tai joille ei haeta unionin tyyppihyväksyntää tämän asetuksen 5 artiklan mukaisesti. 
            
            
               Tällainen pyyntö on esitettävä kaikkien sellaisten ajoneuvojen, järjestelmien, komponenttien ja erillisten teknisten yksiköiden osalta, jotka perustuvat valmistajalle 1 päivän tammikuuta 2008 jälkeen myönnettyihin Yhdistyneen kuningaskunnan tyyppihyväksyntiin, ellei valmistaja esitä unionin tyyppihyväksyntäviranomaiselle todisteita siitä, että se on tehnyt toisen unionin tyyppihyväksyntäviranomaisen kanssa sopimuksen, joka kattaa tällaiset ajoneuvot, järjestelmät, komponentit ja erilliset tekniset yksiköt.
            
            
               2. Unionin tyyppihyväksyntäviranomainen voi myöntää unionin tyyppihyväksynnän 5 artiklan mukaisesti vasta sen jälkeen, kun se on vastaanottanut 1 kohdan mukaisesti esitetyn pyynnön ja valmistaja on sopinut vastaavansa niistä kustannuksista, joita unionin tyyppihyväksyntäviranomaiselle voi aiheutua kyseisiin ajoneuvoihin, järjestelmiin, komponentteihin ja erillisiin teknisiin yksiköihin liittyvien valtuuksiensa käyttämisestä ja velvollisuuksiensa täyttämisestä. 
            
            
               3. Kun unionin tyyppihyväksyntäviranomainen on hyväksynyt 1 kohdassa tarkoitetun pyynnön ja myöntää unionin tyyppihyväksynnän 5 artiklan mukaisesti, sen on käytettävä kaikkia Yhdistyneen kuningaskunnan tyyppihyväksyntäviranomaisen valtuuksia ja täytettävä kaikki tämän velvollisuudet, jotka koskevat takaisinvetoja, korjaamiseen ja huoltamiseen tarvittavia tietoja ja käytönaikaisen vaatimustenmukaisuuden tarkastuksia, kaikkien sellaisten ajoneuvojen, järjestelmien, komponenttien tai erillisten teknisten yksiköiden osalta, joiden tuotanto perustuu 1 kohdassa tarkoitettuihin Yhdistyneen kuningaskunnan tyyppihyväksyntiin. Tämä ei koske vastuuta Yhdistyneen kuningaskunnan tyyppihyväksyntäviranomaisen teoista tai laiminlyönneistä.
            
            
               4. Unionin tyyppihyväksyntäviranomaisen on ilmoitettava muiden jäsenvaltioiden tyyppihyväksyntäviranomaisille ja komissiolle ne tyypit, joiden osalta se on suostunut ottamaan huolehtiakseen Yhdistyneen kuningaskunnan tyyppihyväksyntäviranomaisen velvoitteista 1 kohdan mukaisesti.
            
            
               7 artikla
            
            
               Voimaantulo ja soveltaminen
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston direktiivi 2007/46/EY, annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (EUVL L 261, 9.10.2007, s. 1).
               
               
                  
                     (2)
                  
                        Euroopan parlamentin ja neuvoston asetus (EU) N:o 167/2013, annettu 5 päivänä helmikuuta 2013, maa- ja metsätaloudessa käytettävien ajoneuvojen hyväksynnästä ja markkinavalvonnasta (EUVL L 60, 2.3.2013, s. 1).
               
               
                  
                     (3)
                  
                        Euroopan parlamentin ja neuvoston asetus (EU) N: o 168/2013, annettu 15 päivänä tammikuuta 2013, kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 60, 2.3.2013, s. 52).
               
               
                  
                     (4)
                  
                        Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).